ราชกิจจานุเบกษา ประกาศพระราชกำหนดให้อำนาจกระทรวงการคลังกู้เงินแก้ปัญหาโควิด-19 เท่านั้น วงเงินกู้ 1.9 ล้านล้านบาท รวม 3 ฉบับ
ราชกิจจานุเบกษา ประกาศพระราชกำหนดให้อำนาจกระทรวงการคลังกู้เงินแก้ปัญหาโควิด-19 เท่านั้น วงเงินกู้ 1.9 ล้านล้านบาท รวม 3 ฉบับเว็บไซต์ราชกิจจานุเบกษา ได้เผยแพร่พระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 รวมทั้งหมด 11 มาตรา เช่น คณะรัฐมนตรีอนุมัติให้กระทรวงการคลังกู้เงินบาทหรือเงินตราต่างประเทศ หรือออกตราสารหนี้ มีมูลค่ารวมกันไม่เกิน 1 ล้านล้านบาท โดยต้องลงนามในสัญญากู้เงิน หรือออกตราสารหนี้ภายในวันที่ 30 กันยายน 2564  ให้ใช้เงินกู้นี้แก้ปัญหาการระบาดของโรคติดเชื้อไวรัสโคโรนา 2019 เท่านั้น เพื่อช่วยเหลือ เยียวยา และชดเชยให้แก่ภาคประชาชน เกษตรกร และผู้ประกอบการที่ได้รับผลกระทบ และใช้ฟื้นฟูเศรษฐกิจและสังคมที่ได้รับผลกระทบ  ให้คณะรัฐมนตรีพิจารณาอนุมัติเท่าที่จำเป็นคำนึงถึงขีดความสามารถของรัฐในการชำระหนี้คืน โดยให้เยียวยาประชาชนและผู้ประกอบการได้ไม่เกิน 600,000 ล้านบาท และให้ฟื้นฟูเศรษฐกิจและสังคมได้ไม่เกิน 400,000 ล้านบาท  ให้แต่งตั้งคณะกรรมการกลั่นกรองการใช้จ่ายเงินกู้ โดยให้ให้สำนักงานสภาพัฒนาการเศรษฐกิจและสังคมแห่งชาติรับผิดชอบงานวิชาการและธุรการของคณะกรรมการกลั่นกรองการใช้จ่าย เงินกู้ ส่วนวาระการดำรงตำแหน่งและการพ้นจากตำแหน่งของกรรมการผู้ทรงคุณวุฒิให้เป็นไปตามที่นายกรัฐมนตรีกำหนดรวมทั้ง ยังได้เผยแพร่พระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 รวมทั้งหมด 15 มาตรา เช่น ให้กระทรวงการคลังและธนาคารแห่งประเทศไทย ใช้บรรเทาผลกระทบจากการระบาดของโรคติดเชื้อไวรัสโคโรนา 2019 หรือจากมาตรการที่รัฐกำหนดให้ประชาชนต้องปฏิบัติ ด้วยการช่วยเหลือทางการเงินให้กับผู้ประกอบวิสาหกิจ  ธนาคารแห่งประเทศไทยสามารถให้กู้ยืมเงินกับสถาบันการเงินเป็นการเฉพาะคราววงเงินไม่เกิน 500,000 ล้านบาท เพื่อให้สถาบันการเงินให้กู้ยืมเงินกับผู้ประกอบวิสาหกิจต่อไป มีอัตราดอกเบี้ยให้กู้ยืมเงินร้อยละ 0.01 ต่อปี อาจทำโดยวิธีการรับซื้อตั๋วสัญญาใช้เงินที่สถาบันการเงินผู้กู้เป็นผู้ออกได้นอกจากนี้ ยังเผยแพร่พระราชกำหนดการรักษาเสถียรภาพของระบบการเงินและความมั่นคงทางเศรษฐกิจของประเทศ พ.ศ. 2563 รวมทั้งหมด 21 มาตรา เช่น ให้กระทรวงการคลังและธนาคารแห่งประเทศไทยใช้บรรเทาผลกระทบจากการระบาดของโรคติดเชื้อไวรัสโคโรนา 2019 และรักษาเสถียรภาพของระบบการเงินและความมั่นคงทางเศรษฐกิจโดยรวม เพื่อรักษาสภาพคล่องของการระดมทุนในตลาดตราสารหนี้ภาคเอกชน  ให้จัดตั้งกองทุนเพื่อรักษาสภาพคล่องของการระดมทุนในตลาดตราสารหนี้ (กองทุนรวม) เพื่อรักษาเสถียรภาพและสภาพคล่องของตลาดตราสารหนี้ภาคเอกชนที่ได้รับผลกระทบ ด้วยวิธีการลงทุนในตราสารหนี้ภาคเอกชนที่ออกใหม่ ในรูปแบบนิติบุคคลตามกฎหมายว่าด้วยหลักทรัพย์และตลาดหลักทรัพย์ ระยะเริ่มแรกให้กองทุนมีวงเงินไม่เกิน 400,000 ล้านบาท